
Virovitica, 5. siječnja 2026.          
Na temelju čl. 134. Zakona o radu („Narodne novine“ broj 93/14, 127/17, 98/19, 151/22, 46/23 i 64/23) i odredbi Pravilnika o radu Razvojna agencija VTA, ravnateljica razvojne agencije VTA (u daljnjem tekstu: Agencija) dana 5. siječnja 2026. godine donosi

ODLUKU

o imenovanju osobe za zaštitu dostojanstva radnika

Članak 1.
Radi zaštite dostojanstva radnika tijekom rada i osiguranja radnog okruženja u kojem radnici neće biti izloženi uznemiravanju ili spolnom uznemiravanju, imenuje se osoba za zaštitu dostojanstva radnika koja je, uz ravnateljicu, ovlaštena primati i rješavati pritužbe radnika.

Članak 2.
Snježana Ojurović imenuje se osobom za zaštitu dostojanstva radnika Razvojne agencije VTA.
Članak 3.
U slučaju odsutnosti, spriječenosti ili sukoba interesa osobe za zaštitu dostojanstva radnika iz članka 2. ove Odluke, poslove zaštite dostojanstva radnika privremeno će obavljati ravnateljica ili druga osoba koju poslodavac za to posebno ovlasti.

Članak 4.
Osoba iz članka 2. ove Odluke ovlaštena je uz ravnateljicu primati i rješavati pritužbe vezane za zaštitu dostojanstva radnika. Osoba iz članka 2. ove Odluke dužna je u roku od osam dana od dostave pritužbe, ispitati pritužbu i poduzeti sve potrebne mjere primjerene pojedinom slučaju radi sprječavanja nastavka uznemiravanja ili spolnog uznemiravanja ako utvrdi da ono postoji. U postupku ispitivanja pritužbe poslodavac ili osoba iz članka 2. ove Odluke ispitat će radnika, utvrditi okolnosti uznemiravanja i druge dokaze u svrhu utvrđivanja relevantnih činjenica o osnovanosti pritužbe te o tome sastaviti zapisnik. Zapisnik potpisuje radnik koji je podnio pritužbu i druge osobe koje su sudjelovale u postupku (poslodavac, opunomoćenik radnika, osoba protiv koje je optužba podnesena i dr.). 

Osoba iz članka 2. u rješavanju pritužbi za zaštitu dostojanstva radnika dužna je primjenjivati važeće propise i odredbe Pravilnika o radu. Ako se utvrdi da je radnik koji je podnio pritužbu uznemiravan ili seksualno uznemiravan, osoba iz članka 2. ove Odluke ili poslodavac će poduzeti odgovarajuće mjere radi sprječavanja nastavka uznemiravanja ili spolnog uznemiravanja.

Članak 5.
Ako poslodavac u roku iz članka 4. ove Odluke ne poduzme odgovarajuće mjere za sprječavanje uznemiravanja ili spolnog uznemiravanja ili ako su mjere koje je poduzeo očito neprimjerene, radnik koji je uznemiravan ili spolno uznemiravan ima pravo prekinuti rad dok mu se ne osigura zaštita, pod uvjetom da je u daljnjem roku od osam dana zatražio zaštitu pred nadležnim sudom.
Članak 6.

Za vrijeme prekida rada iz članka 5. radnik ima pravo na naknadu plaće u iznosu plaće koju bi ostvario da je radio.

Članak 7.

Ako je pravomoćnom sudskom odlukom utvrđeno da nije povrijeđeno dostojanstvo radnika, poslodavac može zahtijevati povrat isplaćene naknade iz članka 6.
Članak 8.

Svi podaci prikupljeni u postupku zaštite dostojanstva radnika smatraju se povjerljivima.

Članak 9.

Ponašanje radnika koje predstavlja uznemiravanje ili spolno uznemiravanje predstavlja povredu obveze iz radnog odnosa.
Članak 10.

Danom stupanja na snagu ove Odluke prestaju važiti sve ranije odluke o imenovanju osobe za zaštitu dostojanstva radnika.

Članak 11.

Ova Odluka stupa na snagu danom donošenja, a objavit će se na mrežnoj stranici Razvojne agencije VTA.

